|  |
| --- |
| Dokument oprettet 20. maj 2020  Sag 166726 – Dok. 487923 |

# Referat af møde i forretningsudvalget den 20. maj 2020 (Zoom)

Til stede: Thorkild Olesen, Sif Holst, Anni Sørensen, Jan Jakobsen, Janus Tarp, Knud Kristensen, Katrine Mandrup Tang, Jesper Kejlhof (under punkt 1- 3.A), Anders Langballe (under punkt 1), Mette Søndergaard Pedersen (ref.).

### 1. Godkendelse af dagsorden

Thorkild Olesen bød velkommen til hhv. Anders Langballe, der pr. 1. marts 2020 er ansat i DH som kommunikationschef, og Jesper Kejlhof, der 1. januar 2020 startede som administrations- og økonomichef. Begge gav en kort præsentation af dem selv til medlemmerne af forretningsudvalget.   
  
Dagsordenen blev godkendt.

2. Referat fra FU-møde den 5. februar 2020  
Som opfølgning på referatet fra seneste møde i forretningsudvalget 5. februar 2020 blev det oplyst, at corona-situationen har betydet udsættelse af en række ting. Mødet i Handicappolitisk Råd blev aflyst i marts, og den planlagte drøftelse af procedure for optagelse af nye medlemsorganisationer i DH er udskudt til mødet 17. september. Kvinderådets stillingtagen til DH’s ansøgning om optagelse i rådet er udsat til september 2020. Temadag for DH-afdelingerne gennemføres fortsat i september, men arrangementerne afvikles som online-møder i stedet for fysiske møder.

3. Beslutningspunkter  
A. Årsregnskab for DH 2019   
Administrations- og økonomichef Jesper Kejlhof deltog under dette punkt.

Resultatopgørelsen for 2019 viser et overskud på 1,028 mio. kr., hvilket er 868.000 kr. over budget 2019. Egenkapitalen er pr. 31. december 2019 på 7,2 mio. kr.

Udlodningsmidlerne gav en merindtægt på 770.000 kr., mens der var en merindtægt på Handicappuljen på 165.000 kr. og en merindtægt i Brugerservice på 1,088 mio. kr.

Det er første regnskabsaflæggelse med DH’s nye revisor. Revisionsprotokollen er blank og uden anmærkninger, og der er forskellige anbefalinger, som sekretariatet følger op på.  
  
Det blev oplyst, at en del af overskuddet i Internationalt Samarbejde er meraktivitet, der skal afspadseres i 2020, så det medfører en forskydning mellem årene.   
  
Forretningsudvalget godkendte udkast til regnskab 2019, der sendes til kommentering i DH’s medlemsorganisationer med henblik på endelig godkendelse på mødet i forretningsudvalget den 25. juni 2020.

Forretningsudvalget vil på mødet den 25. juni 2020 få en opfølgning på budget 2020 samt en orientering om DH Ejendom, og på mødet den 25. august 2020 tages en drøftelse af niveauet for DH’s egenkapital.

**B. DH’s forslag til vækstplan**   
Der er udarbejdet en række forslag til initiativer, der skal sætte gang i dansk økonomi, og samtidig sikre bedre vilkår for mennesker med handicap. Det blev understreget, at der er tale om midlertidige forslag, som skal skabe vækst på den korte bane.   
  
Der blev på mødet orienteret om, at Arbejderbevægelsens Erhvervsråd har lavet beregninger på de økonomiske effekter af DH’s forslag, og hvordan de kan bidrage til at løfte beskæftigelsen i de kommende år.   
  
Forretningsudvalget drøftede forskellige elementer i vækstplanen. Der er primært tale om tidligere forslag, som er rettet til. Forslagene ligger derfor i forlængelse af tidligere drøftelser og beslutninger i DH.   
  
Med enkelte præciseringer og en sproglig opstramning blev DH’s forslag til vækstplan godkendt.   
  
**C. Aftale om initiativer for sårbare og udsatte grupper i forbindelse med COVID-19**   
Regeringen indgik med Folketingets partier den 25. april 2020 aftale om initiativer for sårbare og udsatte grupper i forbindelse med COVID-19. Med aftalen etableres et partnerskab på handicapområdet, der bl.a. skal følge tiltag i forbindelse med genåbningen samt spille ind til en national ensomhedsstrategi. DH er sammen med Socialpædagogerne facilitatorer for partnerskabet. Endvidere blev DH tildelt 24,5 mio. kr. til at igangsætte opsøgende indsatser i 2020-21 med det formål at understøtte, at mennesker med handicap kan vende tilbage til hverdagen og fællesskabet.Forretningsudvalget godkendte på mødet rammen for udmøntning af de tildelte midler.

Forretningsudvalget godkendte fordeling af midlerne på følgende overordnede budgetposter: A) 21 mio. kr. til at gennemføre aktiviteter og projekter i samarbejde med medlemsorganisationerne. B) 2 mio. kr. til et fælles projekt om digitaliserede fællesskaber. C) 900.000 kr. til erfaringsopsamling, herunder kommunikation, involvering og relation til partnerskabet på handicapområdet, og sidst D) 600.000 kr. til administration og evaluering.

De konkrete aktiviteter og projekter inden for A) fastlægges efter en ansøgningsrunde blandt medlemsorganisationerne. Der kan ansøges om midler inden for fire temaer: 1) Opsøgende indsatser og besøgsordninger, 2) Målrettet information og rådgivning, 3) Sociale arrangementer og aktiviteter for målgruppen, og 4) Nye mødeformer og digitale løsninger.

Forretningsudvalget nedsatte en bevillingsgruppe bestående af Thorkild Olesen, Sif Holst og Janus Tarp til at vurdere de indkomne aktivitets- og projektforslag fra medlemsorganisationerne.   
  
Midlerne kan søges til aktiviteter og projekter, der gennemføres i 2020-21. Der kan søges til både store og små aktiviteter og projekter, og der vil i udvælgelsen blive lagt vægt på, at det kommer flest mulige mennesker med handicap til gode. De medlemsorganisationer, der ikke allerede er blevet tilgodeset i forbindelse med den politiske aftale eller andre COVID-19 hjælpepakker, vil blive prioriteret først.

DH er som tilskudsmodtager ansvarlig for afrapportering og regnskabsaflæggelse og skal sikre, at midlerne anvendes til det i aftalen definerede formål. Det fremgår af tilskudsbrevet, at DH kan indgå samarbejde med medlemsorganisationerne og anvende midlerne til nationale initiativer for specifikke målgrupper. Det er fra ministeriets side understreget, at der ikke er tale om traditionel puljeforvaltning, men en samlet indsats. Forretningsudvalget understregede i den anledning vigtigheden af, at DH’s rolle bliver tydeliggjort over for medlemsorganisationerne i forbindelse med den kommende udmelding.

Forretningsudvalget fastlagde en tidsplan, der skal sikre en kort proces for igangsættelse af initiativer. Således vil sekretariatet snarest melde rammer og temaer ud til medlemsorganisationerne med en ansøgningsfrist ultimo juni. Der vil primo juni blive afholdt et informationsmøde. Det tilsigtes, at bevillingsgruppen kan tage stilling til den samlede fordeling primo juli, således at midlerne kan udbetales inden 1. august.  
  
D. Proces for DH’s handlingsplan 2022–2025  
DH’s handlingsplan er helt central og retningsgivende for DH’s politiske og organisatoriske arbejde, og der er derfor behov for at igangsætte det strategiarbejde, der skal munde ud i vedtagelsen af en ny 4-årig handlingsplan på repræsentantskabsmødet i oktober 2021.  
Forretningsudvalget godkendte rammen for det kommende strategiarbejde. Processen omfatter både interessentanalyse, medlemsanalyse og afdelingsanalyse. Herved sikres, at den kommende handlingsplan bygger på inddragelse af eksterne interessenter, DH’s medlemsorganisationer og DH-afdelingerne.

4. Diskussionspunkter  
A. COVID-19 og DH’s indsats  
Da Danmark pludseligt blev lukket ned pga. COVID-19 opstod usikkerhed og forvirring, ikke mindst blandt mennesker med handicap, som både kan være i risikogruppen og har brug for støtte fra velfærdssamfundet.

Siden krisens start har DH været i dialog med ministerier og relevante myndigheder, hvor DH løbende har rejst spørgsmål og gjort opmærksom på problemer, og myndighederne har givet præciseringer mv. via hjemmesider og hotlines. DH har holdt medlemsorganisationerne løbende orienteret via mails, der samlede op på aktuelle temaer.   
  
Forretningsudvalget drøftede status på DH’s indsats i COVID-19-krisen samt bekymringer i relation til den igangværende genåbning af landet. Der blev udtrykt stor ros og anerkendelse af sekretariatets indsats.   
  
B. Internationalt samarbejde og COVID-19  
COVID-19 har haft stor indflydelse på DH’s internationale samarbejde. Mange af de lande, hvor DH’s medlemsorganisationer har projekter gennem Handicappuljen, er ramt af udgangsforbud, og det påvirker alle aktive projekter.

Rådgivning ifm. Handicappuljen fungerer planmæssigt, og der er god kommunikation med de internationalt aktive medlemsorganisationer. Ligeledes er der god dialog med Udenrigsministeriet om muligheden for at omlægge dele af projekterne. Også det nordiske samarbejde er påvirket af COVID-19, hvor planlagte møder er aflyst eller omlagt til online-møder.  
  
C. Aktuel politisk drøftelse (fast punkt uden sagsfremstilling)  
Forretningsudvalget drøftede situationen, hvor mange politiske indsatser er udskudt pga. COVID-19. Det gælder både eksterne politiske indsatser på Christiansborg, og det gælder de mere interne politiske initiativer i DH.   
  
Der er dog områder, hvor de politiske processer fortsætter. Det gælder fx i sager, som forventes løftet i hhv. økonomiaftaler og finanslov/satspuljereserve samt evalueringen af socialområdet.

5. Orienteringspunkter  
A. Regeringens rapport til FN’s Handicapkomité   
Den danske regering har offentliggjort sin rapport til FN’s handicapkomité, hvori regeringen svarer på de spørgsmål, som komitéen har stillet. Det fremgår bl.a., at regeringen vil lave en undersøgelse af, om mennesker med handicap bliver diskrimineret i forhold til forsikringer, og at det endnu ikke er besluttet, om regeringen vil revidere den gamle handicappolitiske handlingsplan fra 2013 eller lave en ny. Det er positivt, idet regeringen tidligere har afvist dette.  
  
DH savner dog stadig svar på, hvad regeringen på en lang række områder har tænkt sig at gøre for at leve op til FN’s Handicapkonvention. DH vil i samarbejde med medlemsorganisationerne kommentere på regeringens rapport, og forretningsudvalget vil på et kommende møde få forelagt forslag til proces og tidsplan. DH undersøger i Social- og Indenrigsministeriet, om rapporten forventes oversat til dansk.  
  
Forretningsudvalget tog orienteringen til efterretning.

B. Nedlæggelse af gratis rådgivning hos SBi/BUILD   
DH er blevet opmærksom på, at BUILD (tidligere Statens Byggeforskningsinstitut, SBi) ikke længere har gratis tilgængelighedsrådgivning. Af finansloven fremgår ellers, at BUILD’s tilskud forudsætter, at 3,5 mio. kr. bliver brugt på tilgængelighedsrådgivning. BUILD henviser til, at midlerne bl.a. bruges til hjemmesiden www.rumsans.dk.  
  
DH mener, at der mangler mulighed for gratis rådgivning og arbejder derfor for, at der bliver afsat midler til en gratis rådgivning til konkrete projekter.  
  
Forretningsudvalget tog orienteringen til efterretning.  
  
C. Kortlægning af tilgængelighed til mindre færger  
Der er udfordringer med tilgængeligheden til den nye færge ÆrøXpressen mellem Marstal og Rudkøbing. Denne færge er formentlig ikke det eneste eksempel på små nybyggede færger, der ikke lever op til standarderne for tilgængelighed.

DH har derfor bedt God Adgang om at udarbejde en kortlægning af de fysiske adgangsforhold til 4 mindre færger i Danmark. Formålet er at få et overblik over problemets omfang. Dette overblik skal danne grundlag for DH’s politiske arbejde både nationalt og europæisk.

Forretningsudvalget tog orienteringen til efterretning.

D. Udrulning af Solsikkesnoren   
DH er i dialog med Videnscenter om Handicap om en udrulning af Solsikkesnoren. Med Solsikkesnoren kan personer med et usynligt handicap eller en skjult diagnose gøre opmærksom på dette, uden de behøver at fortælle om det eller forklare.

Københavns Lufthavn indførte Solsikkesnoren den 1. januar 2020, og formålet er at udbrede Solsikkesnoren til flere sektorer i Danmark, f.eks. detailhandel, turismebranchen og resten af transportsektoren samt sikre, at medarbejdere i de forskellige sektorer bliver uddannet i, hvad det betyder, når personer bærer Solsikkesnoren.

Initiativet skal koordineres med andre lignende projekter, fx Hjernesagens projekt ”Giv Tid”.

DH er ikke projektejere, men DH’s Brugerservice kan evt. få en rolle i forhold til distributionen af snoren. Forretningsudvalget får forelagt et beslutningsoplæg, hvis dette bliver aktuelt.

Forretningsudvalget tog orienteringen til efterretning.  
  
E. Lokalpuljen og COVID-19  
COVID-19 gør det svært at afvikle aktiviteterne inden for den igangværende projektperiode for Lokalpuljen, som løber frem til november 2020. Derfor har DH efter anmodning til Socialstyrelsen fået lov til at forlænge projektperioden med et halvt år, så den nu løber frem til 8. maj 2021.

Med baggrund i COVID-19 har det ikke været muligt at etablere to ansøgningsrunder i 2020 som planlagt. Dette skyldes, at de lokale handicapforeninger ikke mødes i samme grad, og at projektperioden for den første ansøgningsrunde ville løbe fra september 2020-august 2021.

Som konsekvens af dette, og forlængelsen af den igangværende projektperiode, forventer DH snarest at åbne for ansøgninger med en ansøgningsfrist i slutningen af september 2020. Projektperioden løber fra december 2020 og et år frem.   
  
Forretningsudvalget tog orienteringen til efterretning.  
  
F. Mads Brix Baulund udtræder af DH’s forretningsudvalg  
Mads Brix Baulund har valgt at trække sig som medlem af DH’s forretningsudvalg. Årsagen er, at han er blevet ansat i et barselsvikariat i DH’s afdeling for Internationalt Samarbejde.

DH’s forretningsudvalg har ikke suppleanter, og vedtægterne fastsætter ikke andre organer end repræsentantskabsmødet til at vælge medlemmer til forretningsudvalget.   
  
Der vil derfor være en vakant plads i DH’s forretningsudvalg frem til repræsentantskabsmødet i oktober 2021, hvor alle medlemmer af forretningsudvalget er på valg.

Forretningsudvalget tog orienteringen til efterretning.

6. Orientering fra FU  
Medlemmerne af forretningsudvalget tog en runde på aktuelle aktiviteter og tiltag i deres respektive organisationer, og der var især fokus på følgevirkninger af COVID-19 på både de organisatoriske områder og det handicappolitiske arbejde.  
  
7. Næste møde  
Næste møde i forretningsudvalget er tirsdag den 25. juni, kl. 12.30–16.00, i Zoom.